ยาสูบกระอักต้นทุนกระฉูด
โรงงานยาสูบชงบอร์ดเคาะค่าเครื่องจักรใหม่ปลายเดือน หลังผู้ผลิตแห่ขอขึ้นราคา
4 ก.พ. 2558

โรงงานยาสูบชงบอร์ดเคาะค่าเครื่องจักรใหม่ปลายเดือน หลังผู้ผลิตแห่ขอขึ้นราคา
รายงานข่าวจากกระทรวงการคลัง เปิดเผยว่า ในการประชุมคณะกรรมการโรงงานยาสูบ วันที่ 24 ก.พ.นี้ จะมีการหารือความคืบหน้าเรื่องเครื่องจักรที่จะนำมาใช้ในโรงงานแห่งใหม่ ที่ อ.โรจนะ จ.พระนครศรีอยุธยา เพราะหลังจากเชิญตัวแทนบริษัททั้งของไทยและต่างประเทศจากเยอรมนี อิตาลี ฝรั่งเศส จีน และสหรัฐ เข้ามารับฟังข้อมูลกว่า 20 บริษัท ได้ข้อสรุปว่า อาจต้องปรับขึ้นราคากลาง เนื่องจากราคากลางเดิมนั้นตั้งไว้ตั้งแต่ปี 2549-2550 ในวงเงินทั้งโครงการ 1.62 หมื่นล้านบาท ในจำนวนนี้เป็นค่าเครื่องจักร 6,000 ล้านบาท
“จากการสำรวจข้อมูลบริษัทส่วนใหญ่ตอบตรงกันว่าต้องปรับราคากลางขึ้นอย่างน้อย 30-50% เพราะผ่านมาแล้ว 10 ปี ราคาเครื่องจักรแพงขึ้น ส่งผลให้วงเงินลงทุนเครื่องจักรเพิ่มขึ้น” แหล่งข่าวระบุ
ทั้งนี้ ในการประชุมคณะกรรมการวันที่ 24 ก.พ.ที่จะถึงนี้ จะต้องได้ข้อสรุปวงเงินลงทุนในเครื่องจักรว่าจะเพิ่มหรือไม่ ถ้าเพิ่มจะเพิ่มเท่าไร เพื่อนำข้อมูลขออนุมัติคณะรัฐมนตรี (ครม.) โดยเร็ว เนื่องจากกระทรวงการคลังวางกรอบให้โรงงานยาสูบเร่งคืนพื้นที่เพื่อสร้างสวนสาธารณะเบญจกิติภายในปีนี้ โดยอาจจะเสนอคืนบางส่วนที่โรงงานยาสูบไม่ใช้ เช่น สวนและโกดังร้างก่อน
นอกจากนี้ จะมีการเพิ่มสัญญาด้านกระบวนการผลิตยาเส้น (Primary Process) จาก 1 สัญญาเป็น 2 สัญญา และสัญญาว่าจ้างในกระบวนการอื่นจาก 1 สัญญาเป็น 2 สัญญา รวมทั้งเพิ่มสัญญาผู้ที่จะเข้ามาวางระบบติดตั้งเครื่องจักรทั้งหมดอีก 1 สัญญา รวมเป็น 5 สัญญา เนื่องจากผู้ผลิตแต่ละประเทศมีความเชี่ยวชาญต่างกัน
น.ส.ดาวน้อย สุทธินิภาพันธ์ คณะกรรมการและรักษาการผู้อำนวยการโรงงานยาสูบ กล่าวว่า จะหารือกระทรวงเทคโนโลยีสารสนเทศและการสื่อสาร เพื่อนำระบบไอทีคุณธรรมมาใช้เปิดประมูลจัดซื้อจัดจ้างให้มีความโปร่งใส เบื้องต้นจะหารือระบบการย้ายเครื่องเก่าไปโรงงานแห่งใหม่ เพื่อให้ผลิตได้ต่อเนื่อง บุหรี่ไม่ขาดตลาด และต้องทำเรื่องประมูลเครื่องจักรใหม่ควบคู่กันไป คาดว่าหลังจากได้ข้อสรุปและเสนอ ครม.แล้ว จะต้องใช้เวลาอีกอย่างน้อย 4 เดือน จึงจะเปิดประมูลได้ และมีเครื่องจักรบางส่วนที่ต้องใช้เวลาในการผลิตนานถึง 2 ปี จึงจะนำมาใช้ในกระบวนการผลิต จากนั้นจึงจะสามารถคืนพื้นที่ทำสวนสาธารณะได้อย่างสมบูรณ์ทั้งหมด
สำหรับในช่วงปีที่ผ่านมาที่ประชุมคณะกรรมการได้เลื่อนการประมูลซื้อเครื่องจักรออกไปอีก 90 วัน เป็นสิ้นสุดในเดือน ธ.ค. 2557 หลังจากที่มีการเปลี่ยนคณะกรรมการใหม่ แต่ได้ยืนยันว่าจะไม่กระทบต่อแผนการย้ายโรงงานยาสูบ เพื่อคืนพื้นที่ให้ทำสวนสาธารณะเบญจกิติ